Menes

Si Menes, Mena, Meni, Min, o Narmer ay isang pinuno ng pang-itaas na bahagi ng Sinaunang Ehipto.  Naghari siya sa buong Ehipto sa loob ng 62 mga taon.  Asawa niya si Neith-hetep.

Ukol sa pangalan
Isang pansarili o personal na pangalan ang Menes.  Bilang pinuno, gumamit si Menes ng ibang pangalan.  Kabilang dito ang Narmer, Panginoon ng Dalawang mga Lupain.

Pananakop at paghahari
Sinakop niya ang delta o patatsulok na bahagi ng Nilo ng Pang-ibabang Ehipto noong mga 2850 BK o 2925 BKE.  Sa pamumuno niya ng Pang-itaas na Ehipto, nagsuot si Menes ng isang puting koronang kahugis ng koniko o binaligtad na apa ng sorbetes.  Bilang paghahambing, kulay pula ang putong na korona sa ulo ng mga namahala ng Pang-ibabang Ehipto.  Pagkaraang masakop ni Menes ang Pang-ibabang Ehipto, dalawa ang sinuot niyang korona: nakapaloob ang puting korona sa loob ng kulay pulang korona.  Siya ang unang hari sa kasaysayan ng Ehipto na nakapag-isa ng Ehipto.

Mga ginawa bilang hari
Bilang hari ng buong Ehipto, nagtatag siya ng isang kabiserang lungsod para sa kanyang dalawang kaharian.  Itinatag niya ito sa Memphis na nasa timog-kanluran ng Cairo.  Napapaligiran ang sitadela o pook-tanggulan (kuta o moog) nito ng puting pader.

Kamatayan
Namatay siya dahil sa pagkakapaslang sa kanya ng isang hipopotamus.  Pagkaraang sumakabilang buhay ni Menes, itinuring siya bilang isang diyos.

Tingnan din
Narmer

Mga sanggunian

Mga Ehipsiyo
Kasaysayan ng Ehipto
Mitolohiya ng Ehipto
Mga paraon